‘Il fuq minn 1,600 ċivili nqatlu fl-attakki bl-artillerija u mill-qawwiet tal-ajru waqt l-offensiva li l-koalizzjoni militari mexxiet, fl-2017, kontra t-terroristi tal-ISIS, f’Raqqa. Il-grupp Amnesty International u l-grupp Airwars għall-moniteraġġ sostnew li mexxew l-investigazzjonijiet f’200 lokalitajiet, waqt li identifikaw madwar 1,000 mill-vittmi. Fl-istess ħin huma qed iħeġġu biex il-koalizzjoni militari ta’ kontra l-ISIS ‘ma tkomplix tiċħad’ dwar il-veru ammonti ta’ ċivili li nqatlu mill-qawwiet tagħha waqt l-attakki kontinwi fuq l-ISIS. Sadanittant, il-kmandanti tal-koalizzjoni wieġbu li kienet ittieħdet kull prekawzjoni possibbli biex jevitaw il-vittmi ċivili u li d-deċiżjonijiet għall-attakki kienu ‘konformi mal-liġijiet tal-konflitt armat’. L-Istati li kontribwew il-qawwiet lil din il-koalizzjoni – fosthom l-Istati Uniti, ir-Renju Unit u Franza – kienu mexxew madwar 34,000 attakk fis-Sirja u kontra l-ISIS fl-Iraq, mill-2014. Dan wara li t-terroristi tal-ISIS kienu ħatfu f’idejhom medda sħiħa ta’ territorju f’dawk iż-żewġ pajjiżi waqt li għal snin sħaħ imponew stat ta’ reġim brutali fuq kważi tmien miljun persuna.